钦定古今图书集成/明伦汇编/氏族典/第164卷 > 《廖用贤尚友录》 > 潘慎修
## 钦定古今图书集成/明伦汇编/氏族典/第164卷 > 《廖用贤尚友录》 > 潘慎修

按《宋史潘慎修传》：“慎修字成德，泉州莆田县人。父承
祐，仕闽，后归江南，仕李景，至刑部尚书致仕。慎修少
以父任为秘书省正字，累迁至水部郎中兼起居舍
人。李煜归朝，以慎修为太子右赞善大夫。煜表求慎
修掌记室，许之。煜卒，改太常博士，历膳部、仓部、考功
三员外，通判寿州，知开封县，又知湖、梓二州。淳化中”，
秘书监李至荐之，命以本官知直秘阁，俄与直昭文
馆韩援使淮南巡抚，累迁仓部、考功二部郎中。咸平
中，又副邢昺为两浙巡抚使，俄同修起居注。景德初，
上言衰老求外任。真宗以儒雅宜留秘府，止听解记
注之职。数月，擢为右谏议大夫、翰林侍读学士。从幸
澶州，遘寒疾，诏令肩舆先归。明年正月，卒，年六十九。
上悯之，录其子汝士为大理评事，汝砺为奉礼郎。慎
修风度酝藉，博涉文史，多读道书，善清谈。汝士至工
部员外郎、直集贤院。